b'\n_START_ARTICLE_\nMikko Siponen\n_START_PARAGRAPH_\nMikko T. Siponen (s. 1974 Mikkeli) on Jyv\xc3\xa4skyl\xc3\xa4n yliopiston tietoj\xc3\xa4rjestelm\xc3\xa4tieteen professori oltuaan vuoteen 2012 saakka Oulun yliopiston tietojenk\xc3\xa4sittelytieteen professori. Siponen on my\xc3\xb6s taekwondo-don (ITF) Suomen-mestari vuodelta 1996. H\xc3\xa4nen tutkimuksensa painottuu tietoturvallisuuden hallintaan. Vuonna 2012 tietoj\xc3\xa4rjestelm\xc3\xa4tieteen\xc2\xa0p\xc3\xa4\xc3\xa4j\xc3\xa4rjest\xc3\xb6 Association for Information Systems arvioi Siposen alan sadan parhaan tutkijan ranking-listalla sijalle 29. H\xc3\xa4n oli kyseisell\xc3\xa4 listalla parhaiten sijoittunut eurooppalainen tutkija. _NEWLINE_Yl\xc3\xa4asteaikana Siponen ei ollut juurikaan kiinnostunut koulunk\xc3\xa4ynnist\xc3\xa4, ja todistusten keskiarvot liikkuivat seitsem\xc3\xa4n molemmin puolin. Ty\xc3\xb6el\xc3\xa4m\xc3\xa4\xc3\xa4n tutustumisen tullessa ajankohtaiseksi h\xc3\xa4n olisi halunnut p\xc3\xa4\xc3\xa4st\xc3\xa4 ty\xc3\xb6harjoitteluun atk-alan yritykseen, mutta silloisen opinto-ohjaajan mukaan Siposen kyvyill\xc3\xa4 ja todistuksella atk-alalle p\xc3\xa4\xc3\xa4semiseen ei ollut \xc2\xb0mit\xc3\xa4\xc3\xa4n mahdollisuuksia\xc2\xb0._NEWLINE_Siponen ei aluksi jatkanut opintoja peruskoulun j\xc3\xa4lkeen. Tuossa vaiheessa h\xc3\xa4n harrasti paljon it\xc3\xa4maisia kamppailulajeja. 18-vuotiaana Siponen meni iltalukioon ja teki samaan aikaan t\xc3\xb6it\xc3\xa4 tietotekniikka-alalla. Suoritettuaan ylioppilastutkinnon\xc2\xa0h\xc3\xa4n ryhtyi opiskelemaan tietojenk\xc3\xa4sittelytiedett\xc3\xa4 Oulun yliopistossa 1995. Vuonna 1996 Siponen saavutti taekwondossa Suomen-mestaruuden. H\xc3\xa4n valmistui maisteriksi 1998 ja v\xc3\xa4itteli filosofian tohtoriksi tietojenk\xc3\xa4sittelytieteest\xc3\xa4 2002 aiheenaan \xe2\x80\x9dTurvallisten tietoj\xc3\xa4rjestelmien suunnittelu: nykyisten l\xc3\xa4hestymistapojen kriittinen arviointi ja uusi paradigma\xe2\x80\x9d. Siponen oli tuolloin laitoksen historian nuorin tohtoriksi v\xc3\xa4itellyt. Tiede-lehden 4/2003 henkil\xc3\xb6artikkeli mainitsi esimerkkin\xc3\xa4 h\xc3\xa4nen kovasta ty\xc3\xb6tahdistaan sen, ett\xc3\xa4 vuonna 2001 Oulun yliopiston tietojenk\xc3\xa4sittelytieteiden laitoksen tieteellisist\xc3\xa4 lehtijulkaisuista Siposen k\xc3\xa4sialaa oli yli kolmasosa._NEWLINE_Uransa aikana Siponen on toiminut vierailevana professorina eri puolella maailmaa. Er\xc3\xa4s n\xc3\xa4ist\xc3\xa4 vierailuista kohdistui yhdysvaltalaiseen Georgia State Universityyn 2007\xe2\x80\x932008. _NEWLINE_Siponen on suorittanut tohtorintutkinnon my\xc3\xb6s filosofiasta Joensuun yliopistossa 2005 aiheenaan \xe2\x80\x9dUniversaalisuusteesin k\xc3\xa4ytt\xc3\xb6 tietotekniikan etiikassa\xe2\x80\x9d. Taekwon-don lis\xc3\xa4ksi h\xc3\xa4nen harrastuksiaan ovat tieteenfilosofisen ja moraalifilosofisen kirjallisuuden lukeminen, kuntosalilla k\xc3\xa4ynti ja s\xc3\xa4hly.'